ORDONANȚA TRIBUNALULUI FUNCȚIEI PUBLICE
A UNIUNII EUROPENE
(Camera a doua)
9 iunie 2015
Cauza F‑126/14
Nicolas Henri Astier
împotriva
Serviciului European de Acțiune Externă (SEAE)
și
Comisiei Europene
„Funcție publică – Personalul SEAE – Agent contractual – Incidente de procedură – Excepție de inadmisibilitate – Decizia SEAE – Acțiune îndreptată în parte împotriva SEAE și în parte împotriva Comisiei – Inadmisibilitate parțială”
Obiectul:      Acțiune formulată în temeiul articolului 270 TFUE, aplicabil Tratatului CEEA potrivit articolului 106a din acesta, prin care domnul Astier solicită, în esență, anularea deciziei Serviciului European de Acțiune Externă (SEAE) de a stabili la 7 960 de euro cuantumul pe care trebuie să i‑l ramburseze pentru mutarea de la locul de repartizare la locul de origine, în loc de cuantumul de 17 940 de euro solicitat, și de a supune această rambursare anumitor condiții
Decizia:      Respinge ca inadmisibilă acțiunea în cauza F‑126/14, în măsura în care este îndreptată împotriva Comisiei Europene. Domnul Astier suportă propriile cheltuieli de judecată și este obligat la suportarea cheltuielilor de judecată efectuate de Comisia Europeană în cadrul procedurii privind excepția de inadmisibilitate. Serviciul European de Acțiune Externă suportă propriile cheltuieli de judecată efectuate în cadrul procedurii privind excepția de inadmisibilitate. Amână pronunțarea cu privire la cheltuielile de judecată aferente procedurii principale.
Sumarul ordonanței
Acțiune introdusă de funcționari – Calitatea de pârât – Acțiune a unui fost agent contractual al Serviciului European de Acțiune Externă (SEAE) – Decizie a SEAE privind rambursarea cheltuielilor – Acțiune îndreptată împotriva Comisiei – Inadmisibilitate
[Statutul funcționarilor, art. 1b lit. (a); Decizia 2010/427 a Consiliului, art. 5 alin. (2) și art. 6 alin. (5)]
În ceea ce privește agenții contractuali ai Comisiei aflați în serviciu în delegațiile Uniunii din țările terțe, potrivit Deciziei Comisiei din 4 iunie 2013 privind exercitarea atribuțiilor încredințate de statut autorității împuternicite să facă numiri și de Regimul aplicabil celorlalți agenți ai Uniunii Europene autorității abilitate să încheie contractele de muncă, atribuțiile autorității abilitate să încheie contractele de muncă referitoare la rambursarea cheltuielilor sunt exercitate de Serviciul European de Acțiune Externă (SEAE).
Astfel, o acțiune având ca obiect anularea deciziilor SEAE privind rambursarea cheltuielilor de mutare a unui fost agent contractual aflat în serviciu într‑o delegație într‑o țară terță trebuie declarată inadmisibilă în măsura în care este îndreptată împotriva Comisiei.
(a se vedea punctele 22 și 24)